### Resume

ØU har godkendt (27. februar 2023, pkt. 56) at alle fagudvalg skal evaluere og evt. revidere deres klimahandlingsplaner.

Teknisk Udvalg forelægges en status og evaluering af indsatser i nuværende klimahandlingsplan fra 2021.

Udvalget præsenteres for en bruttoliste over emner til en revideret klimahandlingsplan og bedes beslutte igangsættelse af revision af klimahandlingsplanen samt prioritere kommende indsatser.

### Sagsfremstilling

27. april 2021, pkt. 113, vedtog daværende Teknisk Udvalg den første klimahandlingsplan 2021, vedlagt som bilag. Handlingsplanens overordnede handlinger er:

1. Energi
   1. Strategisk energiplanlægning
   2. Varmeplanlægning
   3. Solcelleplanlægning
2. Grønt tillæg til mobilitetsplan
3. Bygninger
   1. Strategi for bæredygtigt byggeri
   2. Omstille kommunale bygninger fra olie- og naturgas
   3. Proaktiv energistyring i kommunale bygninger

Status på de vedtagne handlinger er pr. 1. august 2023:

1a) Strategisk Energiplan under udarbejdelse. Forventes godkendt i ultimo 2023/primo 2024. Planen vil indeholde afsnit der er fælles i trekantområdet vedr. fremtidens energiinfrastruktur, elnettet, PowerToX, sektorkobling og forsyningssikkerhed. For Vejle Kommune selv handler det om opstilling af VE, Vejle Kommune som bygningsejer, politiske principper for opstilling af VE-anlæg og inddragelse af borgere. Ansvaret for Strategisk Energiplan ligger i [adresse], men har mange overlap til Teknisk Udvalg.

1b) Varmeplan 2022-2028 er vedtaget i byrådet 8. februar 2023, pkt. 26. Varmeplanen er udarbejdet i samarbejde med fjernvarmeselskaber, TVIS og lokale varmegrupper. I [adresse] er potentialet for fjernvarme kortlagt. Kortlægningen viser, at der i en lang række områder er potentiale for fjernvarme, derudover er der også områder med potentiale for Jacqueline Mathiesen, og endelig er der områder, hvor en anden grøn opvarmningsform vil være den rette løsning.

1c) Solcelleplanlægning. Vejle Kommune får mange forslag om arealer til solcelleanlæg. De solcelleanlæg, som er ved at blive planlagt, vil sammen med solcelleanlægget i Vandel kunne levere tilstrækkeligt med energi i forhold til det mål, der i øjeblikket er fastsat i klimaplanen. Målet for energi fra vindmøller er langt fra nået, og der vil også være behov for at interessere sig for energiparker, der kan give nogle synergieffekter i forhold til den fremtidige energiforsyning. Det er derfor, den 7. marts 2023, pkt. 68, besluttet, at etablering af store, enkeltstående solcelleanlæg i det åbne land sættes på standby i et år. Det samtidig besluttet, at principper for etablering af solcelleanlæg fra 2020 justeres i forhold til beplantning og skovbyggelinjer.

2) Grønt tillæg til mobilitetsplan er omdøbt til Grønt visionstillæg til mobilitetsplan. Forslag til grønt visionstillæg er godkendt at TU den 20. juni 2023, pkt. 141, og forventes, efter 8 ugers offentlig høring, endelig godkendt i efteråret 2023.

3a) Strategi for bæredygtigt byggeri er vedtaget i byrådet 27. marts 2022, pkt. 88, og implementeres løbende.
Strategien for bæredygtigt byggeri sætter en ramme for en bæredygtig bygningsmasse og retning med fire dogmer og tre mål. Strategien skal understøtte og medvirke til at reducere CO2-udledningen fra kommunens bygninger - både i anlægs- og driftsfasen. Strategien skal inspirere bredt til at tænke langsigtet bæredygtighed ind i nybyggeri, også hos private bygherrer.

3b) Omstilling af kommunale bygninger fra olie- og naturgas skal ske løbende. Der er lavet en analyse, der giver det samlede billede, at der kun er fire ejendomme ud af de i alt 46 kommunale ejendomme med olie eller gas som nuværende energikilde, som ikke indgår i udrulningsplaner for fjernvarme. For disse fire ejendomme vil det være muligt at konvertere til varmepumpe som fremtidig energikilde. Analysen beskriver det forventede udrulningsår af fjernvarme. De fire ejendomme med varmepumpe som fremtidig energikilde er ikke afhængige af planerne for udrulning af fjernvarme og vil derfor kunne konverteres, når der er finansiering til konverteringen. Der er tale om en samlet investering på ca. 20,4 mio. kr. (2022-tal) for at konvertere alle ejendomme til fjernvarme eller varmepumpe. Konverteringen vil medføre en samlet CO2-besparelse på ca. 990 tons årligt.

3c) Proaktiv energistyring i udvalgte kommunale bygninger er under etablering. Der er bevilget midler fra budgetforlig 2022-25 til udskiftning af CTS-anlæg og datadrevet energiledelse.

Evaluering af klimahandlingsplan 2021

De handlinger, der blev sat i gang med den gældende klimahandlingsplan, drejede sig i høj grad om planlægning. De planer og analyser, der skulle udarbejdes, er enten færdige eller tæt på vedtagelse. Rammerne for handling bør være på plads nu, og de næste indsatser skal være af mere konkret karakter for at nå klimamålene, og der lægges derfor op til at revidere klimahandlingsplanen og igangsætte nye indsatser.

På de områder, hvor kommunen ikke kan handle selv, kan kommunen ofte spille en rolle som facilitator og katalysator for, at borgere og virksomheder kan handle.

Klimahandlingsplan 2023

I forbindelse med formulering af klimahandlingsplan 2021 blev daværende Teknisk Udvalg præsenteret for en bruttoliste over oplagte handlinger ift. at nå DK2020 klimaplanens mål. Der er kommet nye nationale rammer og mere viden siden sidste klimahandlingsplan blev udarbejdet i 2021. Emner vedr. kommunens egne bygninger behandles i kommende fælles klimahandlingsplan for Vejle Kommune som virksomhed (jf. KNMU-beslutning 14. august 2023), der skal godkendes af byrådet.

Herunder præsenteres en ny bruttoliste, som udvalget kan bruge som inspiration til formulering af kommende klimahandlingsplan for udvalgets fagområde.

1. Udvikling af grønne lokalplaner ift. boligstørrelser, mobilitetsløsninger, vandhåndtering, hede og tørke, byggematerialer mm.
2. Bæredygtig byudvikling ift. placering af nye udviklingsområder, mobilitetsbehov, arealanvendelser.
3. Realisering af indsatser i grønt visionstillæg til mobilitetsplan herunder udbygning af cykelstinetværk, delecykler, delebiler, knudepunkter, fredeliggørelse af [adresse].
4. Kristina Svendsen – genbesøge infrastrukturprojekter ift. at vurdere klimahensyn og klimapåvirkninger i kommende projekter. Der skal både etableres veje, klimatilpasningsanlæg, VE-anlæg, energiinfrastruktur – hvordan prioriteres økonomi, klimahensyn, ressourcer og arbejdskraft?
5. Klimatilpasning i anlægsprojekter – hvordan håndteres det?
6. Udmøntning af kommende strategisk energiplan, herunder flere delindsatser

* Konkretisering af fremtidige VE-anlæg til sol, vind og biogas
* Konvertering af erhvervslivet fra naturgas
* Kortlægning af energiinfrastruktur. Der skal bruges og produceres meget energi i fremtiden, bl.a. til Power to X, tung transport og virksomheder. Energiforsyningen skal sikres på de rigtige steder
* Fremtidens varmeforsyningskilder. Strategiske overvejelser om de rigtige varmekilder
* Kortlægning af teknisk vand (ikke drikkevand) til brug i energiprocesser
* Analyse af forsyningsselskabernes strukturer og fremtidsmuligheder

7. Power to X - understøtte udviklingsprojekter i TEA, Give og andre steder

Udvalget bedes drøfte bruttolistens emner, evt. komme med flere emner og prioritere, hvilke der skal beskrives nærmere og igangsættes i forbindelse med ny klimahandlingsplan.

Proces

Forvaltningen udarbejder, på baggrund af dagens beslutning, et udkast til ny klimahandlingsplan, der præsenteres for udvalget til beslutning senere på efteråret.

### Sagens videre forløb

Sagen skal udelukkende behandles i Teknisk Udvalg.

### Klima og resiliensvurdering

Der er 6,5 år til at nå klimaplanens mål om 70% reduktion i udledning af klimagasser ift. 1990. I det seneste klimaregnskab, lavet på data fra 2021, fremgår det, at udledningerne i Vejle Kommune er faldet 38%. Der skal således reduceres 32% de næste 6,5 år. Reduktionen i udledning skal primært ske på landbrug og transport, samtidig med at der skal ske en væsentlig udbygning i vedvarende energiproduktion for at følge med væksten og omstillingen fra fossil energi.

Reduktion i udledning på transportområdet skal både ske via elektrificering af bilparken samt en reduktion i antal kørte kilometer i bil og reduktion i antal flyveture.

### Teknik- og Miljødirektøren indstiller,

|  |  |
| --- | --- |
| at | udvalget tager status og evaluering til efterretning, og |
| at | udvalget beslutter at revidere den gældende klimahandlingsplan, og |
| at | udvalget prioriterer de emner fra bruttolisten, der skal indgå i udvalgets kommende klimahandlingsplan. |

### Beslutning

Taget til efterretning.

Udvalget besluttede at den nuværende plan revideres, mens forslag til prioriteringen af emner forelægges for udvalget på kommende møde.